**คำอธิบายสรุปสาระสำคัญ**

**พระราชบัญญัติกองทุนน้ำมันเชื้อเพลิง พ.ศ. ๒๕๖๒**

----------------------------------------------------------------------

**ก. ความมุ่งหมายและวัตถุประสงค์ของกฎหมาย**

พระราชบัญญัติกองทุนน้ำมันเชื้อเพลิง พ.ศ. ๒๕๖๒ เป็นกฎหมายที่มีหลักการสำคัญในการจัดตั้งกองทุนน้ำมันเชื้อเพลิง เพื่อเป็นกลไกในการรักษาเสถียรภาพของระดับราคาน้ำมันเชื้อเพลิงในประเทศให้อยู่ในระดับที่เหมาะสม และป้องกันภาวะการขาดแคลนน้ำมันเชื้อเพลิงมิให้เกิดผลกระทบต่อเศรษฐกิจ และเพื่อประโยชน์แห่งความมั่นคงด้านพลังงานและเศรษฐกิจของประเทศ เนื่องจากสถานการณ์ราคาน้ำมันเชื้อเพลิงในตลาดโลกมีการเปลี่ยนแปลงอยู่ตลอดเวลา ซึ่งอาจส่งผลกระทบต่อระดับราคาขายปลีกน้ำมันเชื้อเพลิงในประเทศ หรืออาจเกิดสถานการณ์ที่น้ำมันเชื้อเพลิงขาดแคลนและไม่เพียงพอต่อการใช้ภายในประเทศ โดยกองทุนน้ำมันเชื้อเพลิงที่จัดตั้งขึ้นตามกฎหมายนี้เป็นการยกระดับกองทุนน้ำมันเชื้อเพลิงที่มีอยู่เดิมซึ่งจัดตั้งขึ้นตามคำสั่งนายกรัฐมนตรี ที่ ๔/๒๕๔๗ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๒๓ ธันวาคม ๒๕๔๗

**ข. สาระสำคัญของกฎหมาย**

สาระสำคัญของพระราชบัญญัติกองทุนน้ำมันเชื้อเพลิง พ.ศ. ๒๕๖๒

**๑. กองทุนน้ำมันเชื้อเพลิง**

๑.๑ กำหนดให้จัดตั้ง “กองทุนน้ำมันเชื้อเพลิง” ขึ้นในสำนักงานกองทุนน้ำมันเชื้อเพลิง โดยมีวัตถุประสงค์เพื่อรักษาเสถียรภาพราคาน้ำมันเชื้อเพลิงในประเทศให้อยู่ในระดับที่เหมาะสมในกรณีที่เกิดวิกฤตการณ์ด้านน้ำมันเชื้อเพลิง ซึ่งการดำเนินการตามวัตถุประสงค์ดังกล่าวให้อยู่ภายใต้กรอบนโยบายการบริหารกองทุนตามที่คณะกรรมการนโยบายพลังงานแห่งชาติกำหนด (หมวด ๑มาตรา ๕)

 ๑.๒ กองทุนน้ำมันเชื้อเพลิง ส่วนใหญ่ประกอบด้วยเงินและทรัพย์สินที่ได้รับโอนจากกองทุนน้ำมันเชื้อเพลิงตามคำสั่งนายกรัฐมนตรี ที่ ๔/๒๕๔๗ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๒๓ ธันวาคม ๒๕๔๗ เงินและเงินเพิ่มที่ส่งเข้ากองทุน และเงินกู้ (หมวด ๑ มาตรา ๖)

 **๒. คณะกรรมการบริหารกองทุนน้ำมันเชื้อเพลิง**

คณะกรรมการบริหารกองทุนน้ำมันเชื้อเพลิง เป็นผู้ทำหน้าที่ในการบริหารกิจการของกองทุนน้ำมันเชื้อเพลิง ให้มีประสิทธิภาพและเป็นไปตามวัตถุประสงค์ในการจัดตั้งกองทุน ประกอบด้วย

-๒-

1. รัฐมนตรีว่าการกระทรวงพลังงาน เป็นประธานกรรมการ
2. ปลัดกระทรวงพลังงาน เป็นรองประธานกรรมการ
3. กรรมการโดยตำแหน่ง ได้แก่ ปลัดกระทรวงการคลัง ปลัดกระทรวงคมนาคม ปลัดกระทรวงอุตสาหกรรม เลขาธิการคณะกรรมการกฤษฎีกา อธิบดีกรมการค้าภายใน อธิบดีกรมธุรกิจพลังงาน อธิบดีกรมบัญชีกลาง และผู้อำนวยการสำนักงานนโยบายและแผนพลังงาน
4. กรรมการผู้ทรงคุณวุฒิ ซึ่งคณะรัฐมนตรีแต่งตั้งจากผู้มีความรู้ ความเชี่ยวชาญและประสบการณ์ในด้านการเงินและด้านธุรกิจน้ำมันเชื้อเพลิง อย่างน้อยด้านละหนึ่งคน หรือด้านอื่นที่เกี่ยวข้องและเป็นประโยชน์ต่อการดำเนินงานของกองทุน รวมจำนวน ๔ คน

 ผู้อำนวยการสำนักงานกองทุนน้ำมันเชื้อเพลิงเป็นกรรมการและเลขานุการ และให้ผู้อำนวยการสำนักงานกองทุนน้ำมันเชื้อเพลิงแต่งตั้งเจ้าหน้าที่สำนักงานกองทุนน้ำมันเชื้อเพลิงเป็นผู้ช่วยเลขานุการ(หมวด ๒ มาตรา ๙)

**๓. สำนักงานกองทุนน้ำมันเชื้อเพลิง**

สำนักงานกองทุนน้ำมันเชื้อเพลิง มีฐานะเป็นหน่วยงานของรัฐที่เป็นนิติบุคคล อยู่ภายใต้การกำกับดูแลของรัฐมนตรีว่าการกระทรวงพลังงาน มีหน้าที่และอำนาจจัดทำแผนรองรับวิกฤตการณ์ด้านน้ำมันเชื้อเพลิงและแผนยุทธศาสตร์กองทุนน้ำมันเชื้อเพลิง และกู้ยืมเงินให้กองทุนน้ำมันเชื้อเพลิง กรณีที่เงินกองทุนมีไม่เพียงพอสำหรับการดำเนินการตามวัตถุประสงค์ ทั้งนี้ การกู้ยืมเงินต้องได้รับความเห็นชอบของคณะกรรมการบริหารกองทุนน้ำมันเชื้อเพลิง และต้องได้รับการอนุมัติจากคณะรัฐมนตรี รวมทั้งเป็นไปตามหลักเกณฑ์ที่คณะรัฐมนตรีกำหนด (หมวด ๓ มาตรา ๑๘ และ มาตรา ๑๙)

**๔. ผู้อำนวยการสำนักงานกองทุนน้ำมันเชื้อเพลิง**

 ผู้อำนวยการสำนักงานกองทุนน้ำมันเชื้อเพลิง เป็นผู้รับผิดชอบบริหารกิจการของสำนักงานกองทุนน้ำมันเชื้อเพลิงและขึ้นตรงต่อคณะกรรมการบริหารกองทุนน้ำมันเชื้อเพลิง มีหน้าที่และอำนาจบริหารกิจการของสำนักงานให้เป็นไปตามกฎหมาย วัตถุประสงค์ของกองทุนน้ำมันเชื้อเพลิง ระเบียบ ข้อบังคับ ประกาศ นโยบาย หรือมติที่คณะกรรมการนโยบายพลังงานแห่งชาติ หรือคณะกรรมการบริหารกองทุนน้ำมันเชื้อเพลิงกำหนด (หมวด ๓ มาตรา ๒๐)

-๓-

**๕. การดำเนินงานของกองทุนน้ำมันเชื้อเพลิง**

กองทุนน้ำมันเชื้อเพลิง ต้องมีเงินเพียงพอเพื่อใช้ในการบริหารจัดการอย่างมีประสิทธิภาพ ซึ่งรวมกับเงินกู้ยืมแล้วต้องไม่เกินจำนวนสี่หมื่นล้านบาท (หมวด ๔ มาตรา ๒๖) โดยกำหนดบุคคลผู้มีหน้าที่ส่งเงินเข้ากองทุน และบุคคลที่มีสิทธิได้รับเงินชดเชยจากกองทุน และกรณีที่ต้องส่งเงินชดเชยคืนกองทุน ซึ่งเป็นไปตามอัตราที่คณะกรรมการบริหารกองทุนน้ำมันเชื้อเพลิงประกาศกำหนด พร้อมทั้งกำหนดกรณีที่ให้ได้รับยกเว้นไม่ต้องส่งเงินเข้ากองทุน โดยมีบทกำหนดโทษทางอาญาหากไม่ปฏิบัติตามกฎหมาย ดังต่อไปนี้

๕.๑บุคคลผู้มีหน้าที่ส่งเงินเข้ากองทุน และมีสิทธิได้รับเงินชดเชยจากกองทุน (หมวด ๔ มาตรา ๒๗ และ มาตรา ๒๙)

 (๑) ผู้ผลิตและผู้จำหน่ายน้ำมันเชื้อเพลิงซึ่งเป็นโรงกลั่น\* ให้ส่งเงินตามปริมาณน้ำมันเชื้อเพลิงที่ผลิตและจำหน่ายให้แก่กรมสรรพสามิต ตามระยะเวลาและวิธีการส่งเงินที่กรมสรรพสามิตประกาศกำหนด และมีสิทธิได้รับเงินชดเชยจากกองทุนตามปริมาณน้ำมันเชื้อเพลิงที่ผลิตและจำหน่ายเพื่อใช้ภายในประเทศ สำหรับกรณีน้ำมันเชื้อเพลิงที่ผลิตภายในประเทศ

\* **หมายเหตุ** : โรงกลั่นตามพระราชบัญญัตินี้ หมายความว่า โรงกลั่นน้ำมันเชื้อเพลิง โรงงานอุตสาหกรรมปิโตรเคมีและสารละลาย สถานที่ผลิตและจำหน่ายน้ำมันเชื้อเพลิง และโรงแยกก๊าซธรรมชาติที่ผลิตและจำหน่าย ก๊าซปิโตรเลียมเหลว

 (๒) ผู้นำเข้าน้ำมันเชื้อเพลิง ให้ส่งเงินตามปริมาณน้ำมันเชื้อเพลิงที่นำเข้ามาในประเทศให้แก่กรมศุลกากร ตามระยะเวลาและวิธีการที่กรมศุลกากรประกาศกำหนด และมีสิทธิได้รับเงินชดเชยจากกองทุนตามปริมาณน้ำมันเชื้อเพลิงที่นำเข้าเพื่อใช้ภายในประเทศ สำหรับกรณีน้ำมันเชื้อเพลิงที่นำเข้ามาในประเทศ

 (๓) ผู้ซื้อหรือได้มาซึ่งก๊าซปิโตรเลียมเหลว ให้ส่งเงินตามปริมาณก๊าซปิโตรเลียมเหลวที่ซื้อหรือได้มาให้แก่กรมเชื้อเพลิงธรรมชาติ ตามระยะเวลาและวิธีการที่กรมเชื้อเพลิงธรรมชาติประกาศกำหนด และมีสิทธิได้รับเงินชดเชยจากกองทุนตามปริมาณก๊าซปิโตรเลียมเหลวที่ซื้อหรือได้มา สำหรับกรณีก๊าซปิโตรเลียมเหลวจากการแยกก๊าซธรรมชาติที่ซื้อหรือได้มาจากรับผู้รับสัมปทานหรือผู้รับสัญญาแบ่งปันผลผลิตตามกฎหมายว่าด้วยปิโตรเลียม

-๔-

๕.๒ กรณีที่ให้ได้รับยกเว้นไม่ต้องส่งเงินเข้ากองทุนน้ำมันเชื้อเพลิง (หมวด ๔ มาตรา ๒๘)

(๑) การนำน้ำมันเชื้อเพลิงที่ผลิตในโรงกลั่น มาใช้เป็นเชื้อเพลิงในกระบวนการผลิตในโรงกลั่นของผู้ผลิต หรือใช้เป็นวัตถุดิบในโรงกลั่นของผู้ผลิต หรือนำมาขายหรือจำหน่ายเพื่อใช้เป็นวัตถุดิบใน โรงกลั่นของบุคคลอื่น

1. การนำเชื้อเพลิงเข้ามาในประเทศเพื่อใช้หรือขายหรือจำหน่ายเป็นวัตถุดิบใน โรงกลั่น
2. การส่งน้ำมันออกนอกประเทศ หรือส่งน้ำมันเข้าไปในคลังสินค้าทัณฑ์บนหรือ เขตปลอดอากรตามกฎหมายว่าด้วยศุลกากร หรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย
3. การขายหรือจำหน่ายน้ำมันเชื้อเพลิงให้แก่ผู้ประกอบการค้าน้ำมันเชื้อเพลิงเพื่อนำไปขายหรือจำหน่ายให้แก่เรือประมงในเขตต่อเนื่องของประเทศ
4. การขายหรือจำหน่ายน้ำมันเชื้อเพลิงให้แก่เรือที่มีขนาดเกินกว่าห้าร้อยตันกรอสส์เพื่อใช้เป็นเชื้อเพลิงในการเดินทางออกนอกประเทศ

ทั้งนี้ หากน้ำมันเชื้อเพลิงใดที่ได้รับยกเว้นไม่ต้องส่งเงินเข้ากองทุนน้ำมันเชื้อเพลิงตาม ข้อนี้ จะมิได้รับเงินชดเชยจากกองทุน

 ๕.๓ บุคคลผู้มีสิทธิได้รับเงินคืนจากกองทุนน้ำมันเชื้อเพลิง กรณีที่น้ำมันเชื้อเพลิงใดมีการ นำส่งเงินเข้ากองทุนแล้ว แต่มีกรณีดังต่อไปนี้เกิดขึ้นภายหลังจากมีการส่งเงินเข้ากองทุน (หมวด ๔ มาตรา ๓๑) ได้แก่

 (๑) ผู้ผลิตและผู้จำหน่ายน้ำมันเชื้อเพลิงซึ่งเป็นโรงกลั่น นำน้ำมันเชื้อเพลิงนั้นไปใช้เป็นเชื้อเพลิงในกระบวนการผลิตในโรงกลั่นของผู้ผลิต หรือใช้เป็นวัตถุดิบในโรงกลั่นของผู้ผลิต

 (๒) ผู้รับใบอนุญาตเป็นผู้ค้าน้ำมันตามกฎหมายว่าด้วยการค้าน้ำมันเชื้อเพลิงที่ขายหรือจำหน่ายน้ำมันเชื้อเพลิงนั้นเพื่อนำไปใช้เป็นวัตถุดิบในโรงกลั่น แต่ไม่รวมถึงส่วนที่นำไปใช้เป็นเชื้อเพลิง

(๓) ผู้ส่งน้ำมันเชื้อเพลิงนั้นออกนอกประเทศ หรือผู้ส่งน้ำมันเชื้อเพลิงนั้นเข้าไปในคลังสินค้าทัณฑ์บนหรือเขตปลอดอากรตามกฎหมายว่าด้วยศุลกากร หรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย

(๔) ผู้ประกอบการค้าน้ำมันเชื้อเพลิงที่ขายหรือจำหน่ายน้ำมันเชื้อเพลิงนั้นให้แก่เรือประมงในเขตต่อเนื่องของประเทศ

-๕-

(๕) ผู้ขายหรือจำหน่ายน้ำมันเชื้อเพลิงนั้นให้แก่เรือที่มีขนาดเกินกว่าห้าร้อยตันกรอสส์เพื่อใช้เป็นเชื้อเพลิงในการเดินทางออกนอกประเทศ

การยื่นคำขอรับเงินคืนจากกองทุน ให้ยื่นภายในสามปีนับแต่วันที่มีสิทธิได้รับเงินคืนจากกองทุน

 ๕.๔ บุคคลผู้ต้องส่งเงินชดเชยคืนกองทุนน้ำมันเชื้อเพลิง กรณีที่น้ำมันเชื้อเพลิงใดที่มีการรับ เงินชดเชยจากกองทุนแล้ว แต่มีกรณีดังต่อไปนี้เกิดขึ้นภายหลังจากได้รับเงินชดเชยจากกองทุน (หมวด ๔ มาตรา ๓๒) ได้แก่

 (๑) ผู้มีสิทธิได้รับเงินชดเชยตามข้อ ๕.๑ หากนำน้ำมันเชื้อเพลิงนั้นไปใช้เป็นเชื้อเพลิงในกระบวนการผลิตในโรงกลั่นของผู้ผลิต หรือใช้เป็นวัตถุดิบในโรงกลั่นของผู้ผลิต

 (๒) ผู้รับใบอนุญาตเป็นผู้ค้าน้ำมันตามกฎหมายว่าด้วยการค้าน้ำมันเชื้อเพลิงที่ขายหรือจำหน่ายน้ำมันเชื้อเพลิงนั้นเพื่อนำไปใช้เป็นวัตถุดิบในโรงกลั่น แต่ไม่รวมถึงส่วนที่นำไปใช้เป็นเชื้อเพลิง

(๓) ผู้ส่งน้ำมันเชื้อเพลิงนั้นออกนอกประเทศ หรือผู้ส่งน้ำมันเชื้อเพลิงนั้นเข้าไปในคลังสินค้าทัณฑ์บนหรือเขตปลอดอากรตามกฎหมายว่าด้วยศุลกากร หรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย

(๔) ผู้ประกอบการค้าน้ำมันเชื้อเพลิงที่ขายหรือจำหน่ายน้ำมันเชื้อเพลิงนั้นให้แก่เรือประมงในเขตต่อเนื่องของประเทศ

(๕) ผู้ขายหรือจำหน่ายน้ำมันเชื้อเพลิงนั้นให้แก่เรือที่มีขนาดเกินกว่าห้าร้อยตันกรอสส์เพื่อใช้เป็นเชื้อเพลิงในการเดินทางออกนอกประเทศ

การส่งเงินชดเชยคืนกองทุนน้ำมันเชื้อเพลิง ให้ส่งคืนภายในสิบห้าวันนับแต่วันที่มีหน้าที่ส่งเงินชดเชยคืนกองทุน

๕.๕ บุคคลผู้มีหน้าที่ส่งเงินเข้ากองทุนหากไม่ส่งเงินเข้ากองทุนหรือส่งเงินเข้ากองทุนไม่ครบตามจำนวนที่ต้องส่ง หรือไม่ส่งเงินชดเชยคืนกองทุนหรือส่งเงินชดเชยคืนกองทุนไม่ครบตามจำนวนที่ต้องส่งต้อง ระวางโทษปรับไม่เกินสองแสนบาทหรือปรับไม่เกินห้าเท่าของจำนวนที่ต้องส่งหรือจำนวนที่ขาด แล้วแต่จำนวนใดจะสูงกว่า และความผิดตามข้อนี้เป็นความผิดที่เปรียบเทียบได้ ซึ่งหากมีการชำระเงินค่าปรับตามจำนวนที่เปรียบเทียบ ให้ถือว่าคดีเลิกกันตามประมวลกฎหมายวิธีพิจารณาความอาญา (หมวด ๗ มาตรา ๔๑ และ มาตรา ๔๖)

-๖-

๕.๖ กรณีหากมีผู้ใดแจ้งความเท็จหรือให้ถ้อยคำเท็จหรือตอบคำถามด้วยถ้อยคำอันเป็นเท็จหรือนำพยานหลักฐานเท็จมาแสดงต่อพนักงานเจ้าหน้าที่ เพื่อให้มีการจ่ายเงินชดเชยหรือคืนเงินให้แก่ตนเองหรือผู้อื่นตามข้อความ ถ้อยคำ หรือพยานหลักฐานอันเป็นเท็จนั้น จะต้องโทษจำกคุกไม่เกินห้าปี หรือปรับไม่เกินสิบเท่าของจำนวนเงินชดเชยหรือเงินคืนที่ขอ แล้วแต่จำนวนใดจะสูงกว่า หรือทั้งจำทั้งปรับ (หมวด ๗ มาตรา ๔๕)

**๖. พนักงานเจ้าหน้าที่**

๖.๑ รัฐมนตรีว่าการกระทรวงพลังงานมีอำนาจแต่งตั้งพนักงานเจ้าหน้าที่ (มาตรา ๔ วรรคสอง) โดยกฎหมายกำหนดให้พนักงานเจ้าหน้าที่มีอำนาจ ดังนี้

 (๑) เข้าไปในสถานที่ทำการ โรงกลั่นน้ำมันเชื้อเพลิง โรงงานอุตสาหกรรมปิโตรเคมีและสารละลาย สถานที่ผลิตและจำหน่ายน้ำมันเชื้อเพลิง โรงแยกก๊าซธรรมชาติที่ผลิตและจำหน่ายก๊าซปิโตรเลียมเหลว สถานที่เก็บ และสถานีจำหน่ายน้ำมันเชื้อเพลิง เพื่อตรวจสอบเอกสารหรือหลักฐานที่เกี่ยวข้อง รวมทั้งการกระทำที่อาจเป็นการฝ่าฝืนหรือไม่ปฏิบัติตามพระราชบัญญัตินี้ ซึ่งหากผู้ใดขัดขวางการปฏิบัติหน้าที่ของพนักงานเจ้าหน้าที่กรณีนี้จะต้องโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ และความผิดตามข้อนี้เป็นความผิดที่เปรียบเทียบได้ ซึ่งหากมีการชำระเงินค่าปรับตามจำนวนที่เปรียบเทียบ ให้ถือว่าคดีเลิกกันตามประมวลกฎหมายวิธีพิจารณาความอาญา (หมวด ๖ มาตรา ๓๕ (๑) หมวด ๗ มาตรา ๔๒ และ มาตรา ๔๖)

(๒) มีหนังสือสอบถามหรือเรียกบุคคลที่เกี่ยวข้องมาให้ถ้อยคำ หรือส่งบัญชีเอกสาร หรือหลักฐาน หรือวัตถุใด มาเพื่อประกอบการพิจารณาตรวจสอบการกระทำที่อาจเป็นการฝ่าฝืนหรือไม่ปฏิบัติตามพระราชบัญญัตินี้ ซึ่งหากผู้ใดขัดขวางการปฏิบัติหน้าที่ของพนักงานเจ้าหน้าที่กรณีนี้ จะต้องโทษจำคุกไม่เกิน สามเดือน หรือปรับไม่เกินหกพันบาท หรือทั้งจำทั้งปรับ และความผิดตามข้อนี้เป็นความผิดที่เปรียบเทียบได้ ซึ่งหากมีการชำระเงินค่าปรับตามจำนวนที่เปรียบเทียบ ให้ถือว่าคดีเลิกกันตามประมวลกฎหมายวิธีพิจารณาความอาญา (หมวด ๖ มาตรา ๓๕ (๒) หมวด ๗ มาตรา ๔๓ และ มาตรา ๔๖)

๖.๒ การปฏิบัติหน้าที่ของพนักงานเจ้าหน้าที่ตามพระราชบัญญัตินี้ กำหนดให้พนักงานเจ้าหน้าที่เป็นเจ้าพนักงานตามประมวลกฎหมายอาญา ให้บุคคลที่เกี่ยวข้องอำนวยความสะดวกตามสมควร ซึ่งหากไม่อำนวยความสะดวก จะต้องโทษปรับไม่เกินหกพันบาท และความผิดตามข้อนี้เป็นความผิดที่เปรียบเทียบได้ ซึ่งหากมีการชำระเงินค่าปรับตามจำนวนที่เปรียบเทียบ ให้ถือว่าคดีเลิกกันตามประมวลกฎหมายวิธีพิจารณาความอาญา (หมวด ๕ มาตรา ๓๖ หมวด ๗ มาตรา ๔๔ และ มาตรา ๔๖)

-๗-

**๗. บทเฉพาะกาล**

 ๗.๑ การจ่ายเงินชดเชยให้แก่น้ำมันเชื้อเพลิงที่มีส่วนผสมของเชื้อเพลิงชีวภาพอยู่ก่อนวันที่พระราชบัญญัตินี้ใช้บังคับ ให้ใช้จ่ายเงินกองทุนน้ำมันเชื้อเพลิงเพื่อดำเนินการดังกล่าวต่อไปได้เป็นระยะเวลาสามปีนับแต่วันที่พระราชบัญญัตินี้ใช้บังคับ หากมีความจำเป็นต้องดำเนินการต่อไป ให้คณะรัฐมนตรีโดยคำแนะนำของคณะกรรมการนโยบายพลังงานแห่งชาติมีอำนาจขยายระยะเวลาดำเนินการได้อีกไม่เกินสองครั้ง ครั้งละไม่เกิน สองปี

๗.๒ บทบัญญัติแห่งกฎหมาย กฎ ระเบียบ ข้อบังคับ หรือคำสั่งใดที่อ้างถึงกองทุนน้ำมันเชื้อเพลิงตามคำสั่งนายกรัฐมนตรี ที่ ๔/๒๕๔๗ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๒๓ ธันวาคม ๒๕๔๗ ให้ถือว่าบทบัญญัติแห่งกฎหมาย กฎ ระเบียบ ข้อบังคับ หรือคำสั่งนั้น อ้างถึงกองทุนน้ำมันเชื้อเพลิงตามพระราชบัญญัตินี้

**ค. ผู้รักษาการตามกฎหมาย**

 รัฐมนตรีว่าการกระทรวงพลังงาน และรัฐมนตรีว่าการกระทรวงการคลัง เป็นผู้รักษาการตามพระราชบัญญัตินี้ ในส่วนที่เกี่ยวกับหน้าที่และอำนาจของตน (มาตรา ๔ วรรคหนึ่ง)

**ง. การบังคับใช้กฎหมาย**

 พระราชบัญญัตินี้ประกาศในราชกิจจานุเบกษาเมื่อวันที่ ๒๗ พฤษภาคม ๒๕๖๒ โดยมีผลใช้บังคับตั้งแต่วันที่ ๒๔ กันยายน ๒๕๖๒ (มาตรา ๒)

**จ. ความสำคัญของกฎหมายที่ประชาชนควรรู้**

 พระราชบัญญัตินี้ มีบทกำหนดโทษทางอาญาสำหรับการกระทำบางประการ เพื่อให้การบังคับใช้กฎหมายมีสภาพบังคับอันจะส่งผลให้การจัดเก็บเงินเข้ากองทุนน้ำมันเชื้อเพลิงเป็นไปอย่างเสมอภาคและ มีประสิทธิภาพ

**หมายเหตุ** : คำอธิบายนี้มีขึ้นเพื่อประโยชน์ในการเข้าใจสาระสำคัญของกฎหมายเท่านั้น ส่วนการจะปฏิบัติตามกฎหมายให้เป็นไปอย่างถูกต้องนั้น จะต้องศึกษา ทำความเข้าใจ ตรวจสอบ และยึดถือตัวบทกฎหมายเป็นสำคัญ